1. Վիեննայի բանակցություններն ամփոփվեցին ոչ թե բանակցող բոլոր կողմերի, այլ միայն ԵԱՀԿ ՄԽ համանախագահների համատեղ հայտարարությամբ։ Այս հայտարարությամբ են նշվում հրադադարի ռեժիմի ամրապնդման, միջադեպերի հետաքննության, ինչպես նաև ԵԱՀԿ գործող նախագահի անձնական ներկայացուցչի մոնիթորինգային ռեսուրսներն ընդլայնելու շուրջ ձեռք բերված` իբր համաձայնությունների մասին։ Եթե նման երաշխավորված համաձայնություններ իսկապես լինեին, ապա Երևանն ու Բաքուն կմիանային համանախագահների հայտարարությանը։ Այդ հայտարարությունում նշվում է, որ 1994 եւ 1995թթ. հրադադարի համաձայնագրերի պահպանման կարեւորությունը պնդել են համանախագահները։ Այնտեղ չի նշվում, որ հակամարտության կողմերը համաձայն են այդ պնդմանը։ Հետևաբար, Մամեդովը ճիշտ է՝ Բաքուն հրադադարի ռեժիմի պահպանման, 1994 և 1995թթ. համաձայնագրերին հավատարիմ մնալու որևէ պարտավորություն, բացի բանավոր կեսբերան խոստումներից, իր վրա չի վերցրել։